12. schôdza NR SR - 7.deň - A. dopoludnia
Dátum: 2024-04-25
Poslanec: Štefunko, Ivan (PS)
Druh vystúpenia: Vystúpenie v rozprave

6. Vážené dámy, vážení páni, vážený pán minister, pán predsedajúci, ďakujem veľmi pekne, že ste si našli čas takto skoro ráno debatovať o veľmi dôležitej a pálčivej situácii, ktorá, ktorej čelíme. Momentálne sa ideme rozprávať o tom, že či v skrátenom legislatívnom konaní máme prerokovávať zákon, ktorý predloží pán... predložil pán minister. V Progresívnom Slovensku sme veľmi, veľmi citliví na to, čo sa v skrátenom legislatívnom konaní má prerokovávať a čo nie. Sú na to v zásade nejaké tri kritériá. Vy ste ich zatiaľ už predložili 23 alebo 24, ak sa nemýlim, a... a myslím si, že tento zákon, možno vás prekvapím, spĺňa tieto kritériá, lebo hrozia vážne hospodárske školy... škody. Vážne hospodárske škody hrozia preto, lebo podľa nášho názoru je dnes pol roka vlády SMER-u, HLAS-u a SNS, a napriek tomu, že sme upozorňovali ako opozícia, pôdohospodári, médiá, občianski aktivisti, že v tejto oblasti hrozí veľká katastrofa, tak táto katastrofa momentálne nastala. Ja viem, že budú pravdepodobne debaty o tom, že kto za to môže, ako sme zvyknutí, Radičová a neviem aká vláda a tak ďalej. Dokonca už sa spomína aj tá, tá Ódorova, ktorá tu bola šesť mesiacov, presne toľko, koľko ste tu vy, s tým, že Ódor nemal väčšinu v parlamente a vy máte väčšinu v parlamente, ktorá tu chodí jak na klavír hlasovať všetky vaše zákony bez toho, aby to spochybňovala, ale dobre. Mali ste šesť mesiacov na to, aby ste vyriešili pálčivý problém nielen života slovenských pôdohospodárov, ale aj potravinovej bezpečnosti, o ktorej stále rozprávate, o krajinotvorbe a mnohých iných záležitostiach. Momentálne ste prišli na výbor a teraz aj do tohto pléna žiadať o podporu aj nás opozície. Normálne je opozícia na to, aby povedala nie a aby vám to kazila, lebo proste nemá mať záujem na tom, aby ste mali nejaký úspech. My ako Progresívne Slovensko, zatiaľ hovorím za Progresívne Slovensko, ale tvrdíme, že pôdohospodári, vidiek a ľudia, ktorí žijú zo svojej vlastnej práce, nemôžu pykať za neschopnosť, ktorá sa udiala za posledných šesť mesiacov na ministerstve, za to, že sa štyrikrát menil riaditeľ PPA-čky, za to, že neboli poriadne alokované zdroje či už ľudské, alebo iné na administrovanie platieb. Ohľadom, ohľadom tejto témy existuje strašne veľa, veľa fám. Väčšinou sa k tomu vyjadrujú pôdohospodári. Aj na výbore si nadávajú ľudia medzi sebou, vy tomu nerozumiete, vy klamete a tak ďalej a tak ďalej. No, čo je na tom rozumieť? Lebo v skutočnosti to nie je pôdohospodárska téma. Toto je téma hospodárska, finančná a administratívna. To je o tom, že či štát funguje, alebo nefunguje, či ten štát dostatočne predvída, že sa niečo môže udiať. My sme hovorili naposledy, ja som prvýkrát stretol pána ministra naživo pred dvoma mesiaci v TA3 v tej takej relácii, kde sa skoro ako v aréne gladiátori bijú medzi sebou a proste im tam tlieskajú svoji podporovatelia, a už vtedy si pamätám, že som hovoril, že situácia je vážna, začnite to riešiť. Vtedy ste, pán minister, hovorili, že to riešite a že všetko bude v pohode, že v zásade už sú to len nejaké technické detaily a poviete, dokedy sa vyplatia tie priame platby poľnohospodárom. Sme dva mesiace po tom, uznávam, a teraz ma počúvajte dobre, uznávam, že ste tam spravili nejaký pokrok, viem, že ste presunuli zamestnancov, viem, že ste zvýšili ten pomer tých platieb z nejakých 40 % na momentálne na 80 %, ak, ak ma, ak ma pamäť neklame, zo včera, ale 80 % mali Čechy a Maďarsko minulý rok o takomto čase, minulý rok. To je ten problém, že v zásade napriek tomu, že ste tam šesť mesiacov, sa to nepohlo, lebo očividne to nebola priorita. Ale blížia sa európske voľby, blížia sa voľby, kde chce premiér Fico zničiť progresívcov, vyťahuje veci, ktoré proste s tým absolútne nič nesúvisia, tak, samozrejme, že musia urobiť konečne po šiestich mesiacov z pôdohospodárstva, z vidieka, z ľudí, čo žijú zo svojej práce, prioritu, takže áno, zamakali ste, posunuli ste to dopredu, ale priznávame alebo priznajte si, že dosť neskoro, a ak by ste mali byť féroví aj voči nám, nehovorte, že vám s tým nepomáhate, nepomáhame, lebo momentálne ideme podporiť SLK-čko, hovorím to už druhýkrát napriek tomu, že ľudia, poslanci na výbore to nechceli počuť a stále hovorili, že by sme uškodili pôdohospodárstvu. Chceme umožniť, aby sa to prerokovalo v skrátenom legislatívnom konaní. Oveľa viacej v rozprave poviem potom, ale to, že vaše priority sa častokrát ako keby hýbu podľa toho, aký je volebný cyklus, to môže mať vážne hospodárske následky dlhodobo na ten sektor. Problém je napríklad v tom, že vy v tom zákone navrhuje... a hovorím, že poviem aj trošku neskôr poobede, ak sa to schváli, ale vlastne vy navrhujete riešenia, ktoré sa mohli navrhnúť predtým. To znamená, že nemuselo byť to SLK-čko a mohli sme sa konštruktívne baviť tri mesiace aj za účasti pôdohospodárov, nielen tých vašich, nielen tých veľkých, nielen toho od Babiša, toho, ktorý tu koncentruje celú moc od hnojív cez pesticídy, cez výrobu mlieka, hydiny a tak ďalej a tak ďalej, ale mohli ste sa baviť s pôdohospodármi, ktorí naozaj majú ten problém, ktorí nevedia, že či zasejú, alebo nezasejú, lebo nemajú peniaze, ešte majú aj kontrolu z roku 2011 a tak ďalej a tak ďalej, takže to je ten problém. Tretíkrát opakujem, podporíme SLK, pomôžeme vám s tým, len, prosím vás, nerobte si z toho volebnú kampaň, lebo hasíme problém, ktorý tu nemusel byť, ale hasíme problém pre ľudí, ktorí žijú z pôdy. Ďakujem veľmi pekne. (Potlesk.)